Településrendezési szerződés
2. melléklet a Közgyűlés 168/2024. (VI. 27.) számú határozatához


Iktatószám: 5/ERD/51392-2/2024.
								 Szerződésnyilvántartási szám:4061 Ügyintéző:Varga Melinda
amely létrejött egyrészről

· Érd Megyei Jogú Város Önkormányzata (székhelye: 2030 Érd, Alsó utca 1–3.; törzsszáma: 731256; statisztikai számjele: 15731254-8411-321-13; adószáma: 15731254-2-13, képviselője: dr. Csőzik László polgármester) mint önkormányzat (a továbbiakban: Önkormányzat), másrészről pedig a

· KRAUSE Ipari, Szolgáltató és Kereskedelmi Kolrlátolt Felelősségű Társaság (cégjegyzékszáma: 13-09-067201; székhelye: 2030 Érd, Tolmács utca 7., adószáma: 10860386-2-13, statisztikai számjele: 10860386-2562-113-13, képviseli: Stefan Krause ügyvezető mint beruházni szándékozó (a továbbiakban: Cél megvalósítója),

a felek együttes említése esetén Szerződő Felek között Érd Megyei Jogú Város Közgyűlésének …/2024. (V.7.) számú határozatában foglalt felhatalmazás alapján a mai napon és helyen az alábbi feltételekkel:

Preambulum

[bookmark: _GoBack]A Cél megvalósítója kizárólagos tulajdonát képezi az érdi 24799/4 helyrajzi számon nyilvántartott 48974 m2 nagyságú, kivett üzemi terület, valamint az érdi 24726 helyrajzi számon nyilvántartott 13291 m2 nagyságú kivett beépítetlen terület, a hatályos Helyi Építési Szabályzat szerint jelenleg ipari gazdasági – Gip-1 – övezeti besorolású, ingatlan.

A Cél megvalósítója kijelenti, hogy az érdi 24726, és 24799/4 helyrajzi számú ingatlanokon 1993 óta fémmegmunkálást, fémszerkezetgyártást, illetve egyéb tevékenységet végez és a közeljövőben bővíteni szeretné e termelési kapacitásait. Ennek érdekében több mint 25 ezer négyzetméteres új, modern csarnokrendszert kíván több ütemben építeni.

A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII.15.) kormányrendelet 19. § (1) bekezdés a) pontja szerint telepítési tanulmánytervet kell készíteni a településrendezési szerződés megalapozásához. A telepítési tanulmány elkészült és Érd Megyei Jogú Város Közgyűlése …/2024 (…) határozatával a telepítési tanulmányban felvázolt cél érdekében szükséges építésügyi jogszabályok módosításának kidolgozását támogatta. E telepítési tanulmányterv jelen szerződés 1. számú mellékletét képezi.

A Szerződő Felek rögzítik, hogy Cél megvalósítója az ingatlanjaira vonatkozó fejlesztési javaslatát abban az esetben realizálhatja, amennyiben Érd Megyei Jogú Város Önkormányzata az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 62. § (6) bekezdésének felhatalmazása alapján a hatályos településrendezési eszközeit módosítja. A módosítás érinti az 53/2016. (III.24.) határozattal megállapított Településszerkezeti terv (a továbbiakban: TSZT) és a 9/2016. (III.31.) önkormányzati rendelettel elfogadott Helyi Építési Szabályzat (a továbbiakban: HÉSZ) és annak Szabályozási Terv (SZT) melléklete (a továbbiakban együttesen: településrendezési eszközök) módosítását.

A Szerződő felek tényként rögzítik, hogy a Cél megvalósítója által tervezett csarnoképítés jelentős mértékben javítaná a meglévő dolgozók munkafeltételeit és további munkahelyeket teremtene, ráadásul barnamezős beruházásként valósulna meg, hiszen az érintett ingatlanokon az utóbbi közel 70 évben mindig is gazdasági tevékenység zajlott. Együtt járna továbbá a termelés növekedésével, ami magával vonja az önkormányzatnak befizetett adóbevételek növekedését is. A Cél megvalósítója jelen szerződés aláírásával egyben nyilatkozik arról is, hogy amennyiben a tervezett beruházását nem tudja Érden megvalósítani, akkor a termelést egy másik városba, vagy egy másik országba kénytelen áttelepíteni.

A szerződő Felek kölcsönös egyeztetés alapján a Cél megvalósítója tulajdonát képező érdi 24799/4 és a 24726 helyrajzi számú ingatlanokra vonatkozó szabályozás módosításával kapcsolatban az alábbi megállapodást kötik:

1. A szerződés tárgya:

1. Az ingatlanok tekintetében az Önkormányzat a települési tanulmányterv alapján a településrendezési eszközök módosítását vállalja.
2. A Cél megvalósítója az építési feltételek megvalósulásával egyidőben az érdi 24725 helyrajzi számú önkormányzati tulajdonú – természetben a Technikus utcai – közterületi ingatlanon a szabályozási tervben feltüntetett – az érdi 24726 és a 24799/4 határolta – „háromszög” alakú kisebb terület tulajdonjogáért cserébe az érdi 24726 helyrajzi számú, a Cél megvalósítója tulajdonában álló ingatlanából a szabályozási terv által megjelölt, érdi 24725 és 24731 (Technikus utca), 24770/2 (Tollnok utca), 24807/3 és 24807/21 (Tervező utca) helyrajzi számú ingatlanokkal párhuzamos, a Technikus és Tervező utcák szélesítéséhez szükséges sávot – az új szabályozást figyelembe vevő telekalakítással – térítésmentesen az Önkormányzat tulajdonába adja, továbbá a település fejlesztséhez további anyagi támogatást is nyújt.

Felek rögzítik, hogy a települési tanulmánytervben foglaltak teljesülése Felek kölcsönös érdeke és széndéka.

2. A felek jogai és kötelezettségei, teljesítési határidők:

2.1. Cél megvalósítójának jogai és kötelezettségei

Az 1. pont szerinti településrendezési céllal összefüggésben Cél megvalósítója az alábbiakat vállalja:

2. 1. 1. Cél megvalósítója kötelezettséget vállal arra, hogy a telepítési tanulmányterv szerinti ütemezés betartásával, több ütemben fogja megvalósítani az ingatlanokon az új beruházását, és a településrendezési eszközök módosításának hatályba lépésétől számított három éven belül a 24799/3 és a 24726 helyrajzi számon nyilvántartott ingatlanok tekintetében telekegyesítési eljárás iránti kérelmet nyújt be az illetékes építésügyi hatósághoz, valamint kezdeményezi az ingatlanjain keresztülhúzódó gázelosztó vezeték kiváltását, áthelyezését. Cél megvalósítója továbbá vállalja, hogy az 1. pontban rögzített ingatlancserével összefüggésben a Technikus utca valamint a Tervező utca szélesítéséhez szükséges ingatlanrészeket kb. ~1400 m2 területet térítésmentesen az Önkormányzat tulajdonába adja. A szerződő Felek a telekalakítással járó valamennyi földmérési és ingatlannyilvántartási költséget egyenlő arányban viselik.
Cél megvalósítója továbbá vállalja, hogy a fenti célok megvalósulását követő egy éven belül a telepítési tanulmányterv szerinti erdősáv, zöldfelület telepítését megkezdi, és e telepítést követő három éven belül pedig építési engedélyezés iránti kérelmet nyújt be az illetékes építésügyi hatósághoz.

2. 1. 2. Az Önkormányzat jelen szerződés aláírásával kötelezettséget vállal arra, hogy az érintett területre vonatkozó településrendezési eszközök módosítását saját költségén a jelenlegi Helyi Építési Szabályzat helyébe lépő új Helyi Építési Szabályzatban fogja elvégezni. 

2. 1. 3. A Szerződő Felek megállapítják, hogy jelen szerződés aláírása napján az ingatlanügyi nyilvántartásból lekért érdi 24799/4 helyrajzi számú ingatlan tulajdoni lapjának tanúsága szerint az ingatlanon található víztorony helyi védettségének ingatlan-nyilvántartási törlése megtörtént. A lekért tulajdoni lap jelen szerződés 2. számú mellékletét képezi. A Cél megvalósítója kötelezettséget vállal arra, hogy a helyi védelem törlésére tekintettel jelen szerződés aláírását követő nyolc napon belül  az OTP Nyrt Banknál vezetett 11784009-15731254-10330009 számlaszámú  Városfejlesztési Alapba befizet összesen 47.000.000, azaz negyvenhétmillió forintot.

2. 1. 4. A Cél megvalósítója kötelezettséget vállal arra, hogy az érdi 24799/4 helyrajzi számú ingatlanon található, az egykori víztorony mellett álló munkást ábrázoló szobrot talapzatával együtt az Önkormányzat tulajdonába átadja.

2. 1. 5. A Cél megvalósítója kötelezettséget vállal arra, hogy az egykori víztoronynak emléket állít olyan módon, hogy telephelye kerítésén emléktáblát helyez el, amin a víztorony képe látható, illetve annak rövid története olvasható.

2. 1. 6. A tervezett fejlesztés szükségessé teszi a Cél megvalósítójának ingatlanjain keresztülhúzódó gázelosztó vezeték kiváltását, áthelyezését a Tervező utca vonalába. A közterületen történő, a szolgáltatóval egyeztetett, és általa engedélyezett szabályos közműkiváltás ellen az Önkormányzat nem állít akadályt, annak megvalósulását mindenben elősegíti.  A közműkiváltást követően a Cél megvalósítója köteles a Tervező utcát az eredeti állapotának megfelelően helyreállítani.

2.1.7. Cél megvalósítója kötelezettséget vállal arra, hogy az építési engedély alapján a beruházást ütemezetten valósítja meg.

2. 2. Az Önkormányzat jogai és kötelezettségei

2. 2. 1. Az Önkormányzat kötelezettséget vállal arra, hogy a településrendezési eszközökben az érintett Ingatlanokra vonatkozóan szerepelteti a telepítési tanulmánytervben foglalt javasoltakat az 1. pont szerint meghatározott beruházási cél és a szabályozás összehangolása érdekében, valamint a szükséges településrendezési eljárást az előírásoknak megfelelően 2024. év végéig lefolytatja. 

2.2.2. Az Önkormányzat vállalja, hogy a Cél megvalósítójának tulajdonába adja az érdi 24725 helyrajzi számú önkormányzati tulajdonú közterületi ingatlanon a szabályozási tervben feltüntetett – az érdi 24726 és a 24799/4 határolta - „háromszög” alakú ingatlant, és cserében a Technikus és Tervező utcák szélesítéséhez szükséges 2.1.1. pontban körülírt területrészt elfogadja és a meglévő közterületekhez csatolja. 

2.3. Egyéb kötelezettségvállalások

2. 3. 1. Szerződő Felek megállapodnak abban, hogy a cél megvalósításához szükséges építészeti és közműtervek készítésével kapcsolatos kérdéseket – a tervező bevonásával – egyeztetik. Amennyiben ennek során a tervezett beruházás (fejlesztés) paramétereit érintő változtatás válik szükségessé, vagy az egyeztetési anyagban nem szereplő járulékos beruházás igénye merül fel, Szerződő Felek a településrendezési szerződést közös akarattal módosítják, és ennek érdekében egymással együttműködnek. Felek megállapodnak abban, hogy a járulékos beruházások költségét az a fél viseli, akinek az érdekkörében az felmerült; amennyiben ez nem határozható meg, úgy a költségeket Felek egyenlő arányban viselik. 
2. 3. 2. Szerződő Felek megállapodnak abban is, hogy amennyiben a beruházás (fejlesztés) paramétereit érintő változás, vagy az egyeztetési anyagban nem szereplő beruházás merül fel, úgy annak valamint az esetlegesen szükségessé váló közműfejlesztési,-bővétési beruházások költségeivel kapcsolatosan Felek egymással szemben semminemű igényt nem támasztanak a 2.3.1. pontban foglalt költségmegosztás alapulvételével.
2. 3. 3. Amennyiben a településrendezési tervben meghatározott feltételeknek való megfelelés ellenére az érintett ingatlanokat érintő terület kialakításával (építészeti, közmű-engedélyezéssel) összefüggő engedélyezési eljárások során a terv szerinti megvalósítás akadályba ütközne, Szerződő Felek kötelezik magukat arra, hogy együttműködnek az akadály elhárításában, szükség esetén a településrendezési szerződést közös akarattal módosítják.
2. 3. 4. Felek megállapodnak abban, hogy amennyiben a Cél megvalósítója a 2.1.3. pontban vállalt pénzbefizetési kötelezettségének a megszabott határidőig nem tesz eleget, az Önkormányzat késedelmi kötbért számol fel, melynek összege a 2.1.3. pont alatt szereplő összeg 1%-a /nap, de legfeljebb a 2.1.3. pontban megjelölt összeg 20%-a. A késedelmi kötbér megkezdett naptári naponként jár. A kötbér összegét az Önkormányzat fizetési felszólítással érvényesíti. 50 napon túli nemfizetés esetén az Önkormányzat azonnali beszedést indít Cél magvalósítója bankszámlája ellen.


3. Egyéb rendelkezések

3.1. A szerződés rendelkezései érvényesek Szerződő Felek mindenkori jogutódaira is, melyért Cél megvalósítója, illetve az Önkormányzat szavatosságot vállal. Jogutódnak kell tekinteni Cél megvalósítója esetében különösen a vevőt, vagy a beruházás megvalósítására létrehozott projekt társaságot.
3. 2. Amennyiben a szerződés egyes rendelkezései érvénytelenek lennének, úgy ez nem érinti a szerződés egyéb részeinek érvényességét. Szerződő Felek az érvénytelen szerződési feltételeket, amennyiben ez jogilag lehetséges, olyan új kikötésekkel pótolják, amelyek az elérni kívánt célhoz a legközelebb állnak, kivéve, ha a felek a szerződést az érvénytelen rész nélkül nem kötötték volna meg.
Felek megállapodnak abban, hogy amennyiben kizárólag az Önkormányzatnak felróható okból mégsem bontható le a víztorony, akkor Cél megvalósítója jogosult jelen szerződéstől elállni. Ebben az esetben a Felek vállalják, hogy az eredeti állapotot állítják helyre, beleértve a 2.1.3 pont szerinti 47 millió forintos összegnek a Cél megvalósítója részére történő visszafizetését is.
3. 4. Miután a jelen szerződés alapját képező telepítési tanulmányterv szerzői jogi védelem alatt áll, így Cél megvalósítója már most hozzájárul ahhoz, hogy annak átadása után a tervdokumentációt az Önkormányzat díjfizetés nélkül szabadon felhasználja, illetve a felhasználás jogát 3. személy részére átengedje. Cél megvalósítója vállalja, hogy a szerzői jog jogosultjának hozzájárulását jelen pontban foglaltakra vonatkozóan beszerzi.
3. 5. Szerződő felek tudomásul veszik, hogy az Étv. 30/A. § szerint a településrendezési szerződés tényét a települési önkormányzat jegyzőjének megkeresésére az ingatlan nyilvántartásba fel kell jegyeztetni. A kötelezettség megszünését követő 15 munkanapon belül az Önkormányzat jegyzője megkeresi az ingatlanügyi hatóságot a tény törlése érdekében.
Az ingatlanok cseréjével kapcsolatos költségeket Felek egyenlő arányban viselik.
3.6. Jelen megállapodásban nem szabályozott kérdésekben a vonatkozó hatályos jogszabályok,  különösen a Ptk., az Étv., továbbá a kormányrendelet vonatkozó rendelkezései az irányadók.
3. 7. Szerződő Felek esetleges vitás ügyeiket egyeztetés útján rendezik, ennek eredménytelensége esetén a jogviták eldöntésére kikötik az Önkormányzat székhelye szerinti rendes bíróság illetékességét.
3. 8. Jelen szerződés 3 megegyező, eredeti példányban készült el, amelynek elválaszthatatlan mellékletét képezi a telepítési tanulmányterv. A szerződés a mindkét fél aláírásra és kötelezettségvállalásra jogosult képviselőjének aláírása esetén érvényes.
 
Szerződő Felek a szerződést, mint ügyleti akaratukkal mindenben megegyezőt, elolvasás és értelmezés után, helybenhagyólag írják alá.

Érd, 2024. május …

Érd Megyei Jogú Város Önkormányzata
Dr. Csőzik László polgármester

KRAUSE Ipari, Szolgáltató és Kereskedelmi Kolrlátolt Felelősségű Társaság 

